Lørdag aften blev Fakta i Brovst udsat for røveri, da en mand klokken 22.03 kom ind i butikken og på engelsk sagde "Give me money". Manden viste samtidig en kniv og truede dermed ekspedienten til at udlevere penge. - Vi kender ikke det nøjagtige beløb, han fik med, men vi ved, at han fik nogle kassetter fra kasseapparatet med, fortæller vagtchef ved Nordjyllands Politi, Jess Fallberg. Røveren stak af mod syd og løb af Toftevej. Politiet har ledt i området omkring Fakta, ligesom de har ledt på asylcentret i Brovst, men de har endnu ikke fundet frem til manden. - Vi har sikret nogle spor, som vi skal have undersøgt nærmere, og så findes der videoovervågning i butikken, som vi skal have sikret og gennemset, så vi regner med at få noget mere at gå efter, siger Jess Fallberg. Nordjyllands Politi hører også meget gerne fra vidner, der kan have set manden i forbindelse med røveriet. Han var iført en sort hættetrøje med hætten trukket op over hovedet. For ansigtet havde han maskering, hvor der kun var huller til øjnene. Røveren bar desuden sorte bukser samt sportssko med hvide såler. Har man oplysninger i sagen, kan Nordjyllands Politi kontaktes på telefon 114.

Opsummering:
Sent lørdag aften aften blev Fakta i Brovst udsat for røveri, hvor en mand truede med en kniv.